पाएं अपने शहर की ताज़ा ख़बरें और फ्री ई-पेपरडाउनलोड करें
कोरोना महामारी से बचाव के लिए बुधवार से युवाओं का टीकाकरण भी शुरू हो गया। टीकाकरण को लेकर युवा वर्ग उत्साहित नजर आया। सुबह 8 बजे से ही टीका लगवाने के लिए युवा पीजी कॉलेज आने लगे थे। हाल में भीड़ न लगे, इसलिए बॉटनी विभाग में पंजीयन के साथ टीकाकरण केंद्र शुरू किया गया।
केंद्र के बाहर युवा हाथ में आधार कार्ड लिए कतार में लगकर अपनी बारी आने का बेसब्री से इंतजार करते दिखे। सुबह 9 बजे से टीकाकरण शुरू हुआ। दो घंटे में 60 लोगों को टीका लगाया गया। शाम तक कुल 97 लोगों को टीका लगा। सुबह 9 से शाम 5 बजे तक 8 घंटे में 97 युवाओं का वैक्सीनेशन किया गया। दूसरा डोज 40 से 45 दिन में लगेगा।
पहले दिन 100 लोगों को टीका लगवाने के लिए मैसेज के जरिए सूचना भेजी थी। लेकिन दो लोगों के शहर से बाहर होने से बाद में टीका लगवाने की जानकारी दी। वहीं एक अन्य महिला ने गर्भवती होने की सूचना दी है। युवाओं ने बताया बताया कब टीका लगा, पता हीं नहीं चला। टीका लगने के बाद 30 मिनट निगरानी में हाल में बैठाया गया।
इस दौरान किसी को कोई परेशानी नहीं हुई। वहीं कुछ लोगों ने शेड्यूल अपडेट न होने पर आपत्ति दर्ज कराई। दो दिन के लिए 100-100 स्लॉट बुक होने के बाद से शेड्यूल अपडेट नहीं हो रहा है। क्योंकि अभी शुक्रवार से कितने लोगों का टीकाकरण होना है, यह स्पष्ट नहीं है। इस वजह से पोर्टल पर शेड्यूल अपडेट नहीं हो रहा है।
एक ही परिवार के चार सदस्यों ने पहला व दो ने दूसरा डोज लगवाया
एक ही परिवार के 18 साल से अधिक आयु के 4 सदस्यों ने पहला और उनके माता-पिता ने दूसरा डोज लगवाया। ग्राम बड़गांव निवासी नरेंद्र गेहलोत, उनकी पत्नी सीता गेहलोत, बहू आशा भागीरथ गेहलोत, बहन मधु कैलाश लछेटा ने टीका लगवाया। पिता हामाजी गेहलोत व मां शांताबाई को दूसरा डोज राजपुर में लगा। इसी तरह कंवल देवड़ा, उनकी पत्नी प्रो. प्रियंका गेहलोत, भाभी कविता देवड़ा ने पंजीयन को री-शेड्यूल करवाकर सबसे पहले टीका लगवाया।
18 साल की मलाईका ने लगवाया टीका, लोगाें से लगवाने की अपील
शहर की 18 वर्षीय मलाईका बैग ने भी कोरोना पर जीत का टीका लगवाया। उन्होंने बताया कि उनके ग्रुप में सभी लोग पहले दिन ही वैक्सीनेशन करवाना चाहते हैं। समय पर अपने पंजीयन का री-शेड्यूल करने के कारण उन्हें तो वैक्सीनेशन का अवसर पहले दिन ही मिल गया। लेकिन उनके साथियों को यह अवसर आगे की तारीख में मिला है। उन्होंने लोगों से अपील की, कि कोरोना का टीका लगवाकर सुरक्षित रहें, ताकि हमारा जिला कोरोना मुक्त हो सके।
आज भी युवाओं को लगेगा टीका
गुरुवार को भी 100 लोगों को टीका लगाया जाएगा। हालांकि 18 साल से ज्यादा के लोगों की संख्या करीब 4 लाख है। ऐसे में आगामी दिनों में स्लॉट और बढ़ाए जाएंगे। सीएमएचओ डॉ. अनीता सिंगारे ने बताया शुक्रवार से 400 का स्लॉट बढ़ने की संभावना है। इसको लेकर स्थिति स्पष्ट होगी।
कलेक्टर ने देखी व्यवस्थाएं
कलेक्टर शिवराजसिंह वर्मा ने वैक्सीनेशन केंद्र पहुंचकर व्यवस्थाओं का जायजा लिया। केंद्रों पर कर्मचारियों से पंजीयन व टीकाकरण को लेकर जानकारी ली। उन्होंने टीका लगवा चुके लोगों से चर्चा कर सेहत की जानकारी ली। लोगों ने बताया कोई परेशानी नहीं हो रही है। कतार में लगे युवाओं से पूछा यहीं सोशल डिस्टेंस का पालन कर रहे हैं या अन्य स्थान पर भी करते हैं। इस पर युवाओं ने कहा सभी जगह सोशल डिस्टेंस कायम रखते हैं।
1656 लोगों ने लगा टीका
कोरोना वैक्सीनेशन के दूसरे चरण में जिले के 14 केंद्रों पर बुधवार को 1656 लोगों ने टीका लगवाया। 45 साल से अधिक आयु के 1559 व 18 साल से अधिक आयु के 97 लोगों को कोरोना का टीका लगाया गया। सीएमएचओ डॉ. अनीता सिंगारे ने बताया गुरुवार को जिले के 14 स्थानों टीका लगाया जाएगा।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva awa_Deva hin_Deva hin_Deva hin_Deva hin_Deva hin_Deva hin_Deva hin_Deva awa_Deva zho_Hant eng_Latn